Neuvoston päätelmät, annettu 23 päivänä heinäkuuta 2001, alaikäisten ja ihmisarvon suojelua koskevan suosituksen soveltamisesta annetusta komission arviointikertomuksesta



Virallinen lehti nro C 213 , 31/07/2001 s. 0010 - 0011



Neuvoston päätelmät, annettu 23 päivänä heinäkuuta 2001, alaikäisten ja ihmisarvon suojelua koskevan suosituksen soveltamisesta annetusta komission arviointikertomuksesta (2001/C 213/03) EUROOPAN UNIONIN NEUVOSTO 1. PANEE TYYTYVÄISENÄ MERKILLE 27 päivänä helmikuuta 2001 annetun komission arviointikertomuksen, joka koskee Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle, 24 päivänä syyskuuta 1998 annetun neuvoston suosituksen 98/560/EY soveltamista, 2. PANEE MERKILLE kertomuksen päätelmät, jotka osoittavat yleisesti ottaen myönteisiä tuloksia suosituksen soveltamisesta, mutta joissa myös painotetaan, että käyttäjien, kuluttajat mukaan lukien, olisi pitänyt osallistua laajemmin, ja että kaksi vuotta voi olla melko lyhyt ajanjakso suosituksen täysimääräiseksi soveltamiseksi, 3. PANEE MERKILLE, että digitaalisia televisiolähetyksiä koskevat tähänastiset toimet ovat melko vaatimattomia ja että on jatkettava ponnisteluja, jotta voidaan varmistaa alaikäisten ja ihmisarvon suojelun osalta sellainen yhdenmukainen lähestymistapa, joka on mukautettu audiovisuaalisten tiedotusvälineiden jakelun kaikkiin muotoihin, joita ovat esimerkiksi Internet-TV ja vuorovaikutteiset televisiolähetykset, 4. PANEE TYYTYVÄISENÄ MERKILLE toimet, jotka on toteutettu Internetin käyttöturvallisuuden parantamista maailmanlaajuisten verkkojen laitonta ja haitallista sisältöä torjumalla koskevan yhteisön monivuotisen toimintasuunnitelman yhteydessä (Euroopan parlamentin ja neuvoston päätös 276/1999/EY)(1), 5. MUISTUTTAA 14 päivänä joulukuuta 1999 annetusta komission tiedonannosta, joka koskee periaatteita ja suuntaviivoja yhteisön audiovisuaalipolitiikalle digitaaliaikaa varten, ja erityisesti siitä, mitä tiedonannossa sanotaan alaikäisten suojelusta, jolta osin komissio toteaa muun ohessa, että tämä aihe on eräs yhteisön audiovisuaalipolitiikan erityisistä huomion kohteista seuraavina viitenä vuotena, 6. MUISTUTTAA neuvoston "televisio ilman rajoja" -direktiivistä (neuvoston direktiivi 89/552/EY)(2), jonka 22 artiklassa säädetään alaikäisten suojelua koskevasta vähimmäistasosta televisiolähetysten osalta, sekä komission mainitun direktiivin 22 artiklan b alakohdan 2 alakohdan mukaisesti tekemästä tutkimuksesta, joka koskee vanhempien suorittamaa television katselun valvontaa, 7. ON TIETOINEN 5 päivänä lokakuuta 2000 annetusta, komission tiedonantoa "Vanhempien suorittamaa televisionkatselun valvontaa koskeva tutkimus" koskevasta Euroopan parlamentin päätöslauselmasta, jossa korostetaan olevan tarpeen luoda tehokkaita järjestelmiä alaikäisten suojelemiseksi joukkoviestinnän haitallisen sisällön yhä lisääntyvältä tarjonnalta, 8. MUISTUTTAA alaikäisten suojelusta digitaalisten audiovisuaalipalvelujen kehittyessä 17 päivänä joulukuuta 1999 annetuista neuvoston päätelmistä, joissa muun muassa korostetaan tarvetta saattaa yritykset ja muut asianomaiset tahot yhteen sen tutkimiseksi, miten tapoja arvioida audiovisuaalista sisältöä voidaan selkeyttää ja luokitella Euroopassa sekä asianomaisilla eri aloilla että niiden välillä sekä tukea tiedon ja parhaiden toimintatapojen vaihtoa alaikäisten suojelun osalta, 9. MUISTUTTAA, että 17 päivänä joulukuuta 1999 annetuissa neuvoston päätelmissä todetaan sellaisen toiminnan merkitys, jonka tarkoituksena on alaikäisten suojeleminen haitalliselta audiovisuaaliselta sisällöltä viestinnän ymmärtämistä parantamalla ja valistustoimenpiteiden avulla, 10. PANEE MERKILLE neuvoston puheenjohtajan kertomuksen ja päätelmät Tukholmassa 12 ja 13 päivänä helmikuuta 2001 pidetystä lapsia ja nuoria uudessa mediaympäristössä koskevasta asiantuntijaseminaarista, jonka Euroopan unionin puheenjohtajavaltio Ruotsi järjesti yhdessä komission kanssa ja jonka päätavoitteena oli kiinnittää huomiota siihen, miten alaikäisiä voidaan suojella eri tiedotusvälineissä nopean teknisen kehityksen vuoksi esiintyvältä haitalliselta sisällöltä, 11. KEHOTTAA jäsenvaltioita arviointikertomuksen perusteella a) jatkamaan työtään suosituksen soveltamisen edistämiseksi ja kiinnittämään siinä erityistä huomiota siihen, että käyttäjiä, kuluttajat mukaan lukien, rohkaistaan osallistumaan tähän toimintaan, b) levittämään suosituksen soveltamista koskevia tuloksia asianomaisille tahoille, kuten käyttäjille, kuluttajille, yrityksille ja viranomaisille, tarkoituksena edistää alaikäisten suojelua koskevien kokemusten vaihtoa sekä uusien taitojen ja hyvien toimintatapojen kehittämistä, 12. KEHOTTAA komissiota arviointikertomuksen perusteella a) jatkamaan työtään tähänastisten rohkaisevien tulosten pohjalta ja edistämään suosituksen soveltamista helpottamalla alaikäisten suojelua koskevien kokemusten ja hyvien toimintatapojen vaihtoa yhteisön tasolla kaikki audiovisuaaliset tiedotusvälineet huomioon ottaen, b) koska kaksi vuotta voi olla suhteellisen lyhyt aika suosituksen täysimääräiseksi soveltamiseksi, raportoimaan neuvostolle sopivana ajankohtana ja mieluiten ennen 31 päivää joulukuuta 2002 suosituksen vaikutuksista sekä jäsenvaltioiden toteuttamien uusien ja lupaavien aloitteiden tuloksista, c) jatkamaan vuoropuhelua asianomaisten osapuolten ja erityisesti teollisuuden kanssa mahdollisuuksista toteuttaa teknisiä järjestelmiä, jotka mahdollistaisivat vanhempien suorittaman valvonnan digitaalisessa ympäristössä. (1) EYVL L 33, 6.2.1999, s. 1. (2) EYVL L 298, 17.10.1989, s. 23, direktiivi sellaisena kuin se on muutettuna neuvoston ja Euroopan parlamentin direktiivillä 97/36/EY (EYVL L 202, 30.7.1997, s. 60).